**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

 ….. ապրիլի 2023 թվականի N ……-Լ

**ՔՐԵԱԿԱՏԱՐՈՂԱԿԱՆ ՀԻՄՆԱՐԿՆԵՐՈՒՄ ՊԱՀՊԱՆՈՒԹՅԱՆ ԵՎ ԱՆՎՏԱՆԳՈՒԹՅԱՆ ԲՆԱԳԱՎԱՌՈՒՄ ԾԱՌԱՅՈՒԹՅԱՆ ԿԱԶՄԱԿԵՐՊՄԱՆ ՆՈՐ ՄՈԴԵԼԻ ՆԵՐԴՐՄԱՆ ՀԱՅԵՑԱԿԱՐԳՆ ՈՒ ՀԱՅԵՑԱԿԱՐԳԻ ԻՐԱԿԱՆԱՑՄԱՆ ՄԻՋՈՑԱՌՈՒՄՆԵՐԸ ՀԱՍՏԱՏԵԼՈՒ ՄԱՍԻՆ**

Հիմք ընդունելով Հայաստանի Հանրապետության Սահմանադրության 146-րդ հոդվածը և Հայաստանի Հանրապետության կառավարության 2022 թվականի հուլիսի 21-ի N 1133-Լ որոշմամբ հաստատված՝ Դատական և իրավական բարեփոխումների 2022-2026 թվականների ռազմավարության նպատակ 5-ի Քրեակատարողական և պրոբացիայի ոլորտում կարողությունների հզորացում ռազմավարական ուղղությունները՝ Հայաստանի Հանրապետության կառավարությունը որոշում է.

1. Հաստատել՝
2. քրեակատարողական հիմնարկներում պահպանության և անվտանգության բնագավառում ծառայության կազմակերպման նոր մոդելի ներդրման հայեցակարգը՝ համաձայն հավելված 1-ի,
3. քրեակատարողական հիմնարկներում պահպանության և անվտանգության բնագավառում ծառայության կազմակերպման նոր մոդելի ներդրման հայեցակարգի իրականացման միջոցառումները՝ համաձայն հավելված 2-ի:
4. Սույն որոշումն ուժի մեջ մտնելու պահից մեկամսյա ժամկետում՝ համապատասխան նախարարը՝ Հայաստանի Հանրապետության արդարադատության նախարարության «Սևան» քրեակատարողական հիմնարկում նոր մոդելի ներդրման նպատակով անհրաժեշտ փոփոխություններ է կատարում քրեակատարողական հիմնարկի կառուցվածքում և հաստիքային ցուցակում:
5. Սույն որոշումն ուժի մեջ է մտնում հրապարակմանը հաջորդող օրվանից:

**Հայաստանի Հանրապետության
վարչապետ Ն. Փաշինյան**

Երևան

**Հավելված 1**

**Հայաստանի Հանրապետության կառավարության**

**….. ապրիլի 2023 թվականի N …..-Լ որոշման**

**ԲՈՎԱՆԴԱԿՈՒԹՅՈՒՆ**

1. Ներածություն

2. Քրեակատարողական հիմնարկներում պահպանության և անվտանգության բնագավառում ծառայության կազմակերպման նոր մոդելի ներդրմաննպատակները և խնդիրները

3. Քրեակատարողական հիմնարկների քրեակատարողական ծառայողների պատրաստման, վերապատրաստման և նշանակման առկա վիճակը, քրեակատարողական հիմնարկներում քրեակատարողական նոր ծառայողներին ներկայացվող պահանջները

4. Քրեակատարողական հիմնարկներում պահպանության և անվտանգության բնագավառում ծառայության կազմակերպման նոր մոդելի ներդրման կարճաժամկետ և երկարաժամկետ արդյունքները

5. Քրեակատարողական հիմնարկներում պահպանության և անվտանգության բնագավառում ծառայության կազմակերպման նոր մոդելի ներդրման համար քրեակատարողական հիմնարկի ընտրության հիմնավորումը

6. Եզրափակիչ մաս

**ՀԱՅԵՑԱԿԱՐԳ**

**ՔՐԵԱԿԱՏԱՐՈՂԱԿԱՆ ՀԻՄՆԱՐԿՆԵՐՈՒՄ ՊԱՀՊԱՆՈՒԹՅԱՆ ԵՎ ԱՆՎՏԱՆԳՈՒԹՅԱՆ ԲՆԱԳԱՎԱՌՈՒՄ ԾԱՌԱՅՈՒԹՅԱՆ ԿԱԶՄԱԿԵՐՊՄԱՆ ՆՈՐ ՄՈԴԵԼԻ ՆԵՐԴՐՄԱՆ**

**I. Ներածություն**

1. Իրականացվող դատաիրավական բարեփոխումների գործընթացի շրջանակներում առանձնակի կարևորվում է արդարադատության, մասնավորապես, քրեական արդարադատության ոլորտում հայտնված անձանց իրավունքների և օրինական շահերի, դրանց լիարժեք իրացումն ապահովող երաշխիքային համակարգերի սահմանումն ու նորովի արժևորումը: Քրեակատարողական համակարգը, հանդիսանալով քրեական արդարադատության բաղկացուցիչը, անմիջականորեն ազդում է կալանավորված անձանց կամ դատապարտյալների վրա, առավել ևս, եթե նրանք կրում են պատիժների համակարգում նախատեսված առավել խիստ պատիժները՝ կարճաժամկետ ազատազրկումը, ազատազրկումը և ցմահ ազատազրկումը:
2. 2022 թվականի հունիսի 15-ին ընդունված քրեակատարողական օրենսգիրքը, «Ձերբակալված և կալանավորված անձանց պահելու մասին» օրենքում փոփոխություններ և լրացումներ կատարելու մասին» 2022 թվականի հունիսի 15-ին և հուլիսի 7-ին ընդունված օրենքները, ինչպես նաև դրանց հիման վրա փոփոխված ու փոփոխվող ենթաօրենսդրական ակտերը նոր մոտեցմամբ սահմանեցին առկա իրավակարգավորումները, ինչպես նաև ներդրեցին նորերը: Մասնավորապես հատուկ ուշադրություն դարձվեց՝
3. եզրութաբանական ճշգրտումներին և իրավական ակտերի ամբողջական համապատասխանեցմանը,
4. կալանավորված անձանց և դատապարտյալների իրավունքներին և դրանց իրականացման երաշխիքներին, ինչն անդրադարձավ քրեակատարողական ծառայողների պարտականությունների շրջանակի և դրանց իրականացման վրա,
5. կալանավորված անձանց կամ դատապարտյալների վարքագծի կանոններին, անձնական հիգիենայի պահպանման պայմաններին և կանոններին,
6. անվտանգային տարբեր գոտիներում պատժի կատարման առանձնահատկություններին,
7. խուզարկություն և զննություն կատարելու, խուզարկության արդյունքով վերցված առարկաների և իրերի պահման ու տնօրինման կարգին և պայմաններին,
8. **դատապարտյալների վերասոցիալականացման և վերաինտեգրման հետ կապված իրավահարաբերություններին,**
9. կալանավորված անձանց կամ դատապարտյալների ինքնասպանության և ինքնավնասման ռիսկի գնահատմանը, ինչպես նաև պատժի կատարման կարգի և պայմանների առնչությամբ այլ իրավահարաբերություններին։
10. Սույն հայեցակարգի 2-րդ կետով նախատեսված բարեփոխումներն առաջացնում են ինստիտուցիոնալ այնպիսի մեխանիզմների ներդրման անհրաժեշտություն, որոնք կալանավորված անձանց կամ դատապարտյալների իրավունքների պաշտպանությունը կդարձնեն առավել գործուն և համատարած՝ արդյունքում ներառելով քրեակատարողական հիմնարկների բոլոր քրեակատարողական ծառայողներին: Սակայն դրա իրացումն անհնարին է առանց քրեակատարողական ծառայողների ծառայության որակական հատկանիշների բարելավման, առավել ևս, երբ խոսվում է քրեակատարողական հիմնարկի անվտանգային համակարգի մասին, որը ներկայումս բաղկացած է քրեակատարողական հիմնարկի անվտանգության ապահովման և պահպանության ապահովման կառուցվածքային ստորաբաժանումներից, որոնք երկու ինքնուրույն կառուցվածքային միավոր են, սակայն լուծում են համանման խնդիրներ և հետապնդում են նույն գլոբալ նպատակները:
11. Քրեակատարողական հիմնարկներում պահպանության և անվտանգության բնագավառում ծառայության կազմակերպման նոր մոդելի (այսուհետ՝ Նոր մոդել) ներդրման հայեցակարգի մշակումը բխում է քրեակատարողական ոլորտի բարեփոխումների վերաբերյալ հաստատված մի շարք իրավական փաստաթղթերից, որոնց թվում են Կառավարության 2021-2026 թվականների ծրագիրը[[1]](#footnote-1) և Քրեակատարողական և պրոբացիայի ոլորտի 2019-2023 թվականների ռազմավարությունը[[2]](#footnote-2)։ Այդ իրավական ակտերը փոխադարձ լրացնող են և հաստատում են, որ քրեակատարողական ոլորտում բարեփոխումների շրջանակում Կառավարությունը շարունակելու է վճռական մնալ վերականգնողական արդարադատության սկզբունքների արմատավորման հարցում։
12. Սույն հայեցակարգի 4-րդ կետում նշված ռազմավարական փաստաթղթերում հատուկ ուշադրություն է դարձվում քրեակատարողական հիմնարկներում դատապարտյալների և կալանավորված անձանց իրավունքների և ազատությունների պաշտպանությանը, ինչի իրացումն արդյունավետ չէ առանց քրեակատարողական ծառայության անվտանգության ապահովման և պահպանության ապահովման կառուցվածքային ստորաբաժանումների համագործակցված և միասնական արդյունավետ գործունեության։
13. Հատկանշական է, որ Կառավարության 2019 թվականի նոյեմբերի 28-ի N 1717–Լ որոշման Հավելված 1-ի 11.6.1-րդ կետն անդրադառնում է ոլորտի հիմնախնդիրներին, հատկապես՝ քրեակատարողական ոլորտի հիմնախնդիրներից՝ քրեակատարողական ծառայողների, մասնավորապես՝ բարձր որակավորում ունեցող մասնագետների ընտրության և ուսուցման ոչ արդյունավետ մեխանիզմների առկայությանը, քրեակատարողական համակարգի աշխատողների սոցիալական ապահովության և պաշտպանության արդյունավետ երաշխիքների բացակայությունը, ներառյալ՝ քրեակատարողական համակարգի աշխատողների սոցիալական ապահովության հիմնախնդիրներին: Քրեակատարողական ծառայության անվտանգության ապահովման և պահպանության ապահովման կառուցվածքային ստորաբաժանումների քրեակատարողական ծառայողների առնչությամբ վերը բարձրաձայնված խնդիրներն առավել արդիական են և հրատապ՝ հաշվի առնելով նրանց գործառույթները, որոնք սահմանված են Արդարադատության նախարարի 2011 թվականի նոյեմբերի 21-ի N 194-Ն[[3]](#footnote-3) և N 195-Ն[[4]](#footnote-4) հրամաններով:
14. Կարևորելով քրեակատարողական համակարգում կադրերի ընտրության, տեղաբաշխման և առաջխաղացման մեխանիզմների ամբողջական գնահատմանն ու կադրերի ընտրության և առաջխաղացման մեխանիզմների կիրառումը՝ անհրաժեշտություն է առաջանում ներդնել Նոր մոդել, որի հիմքում ընկած է քրեակատարողական ծառայողների ընտրության, նշանակման և առաջխաղացման արդի պայմաններին համապատասխանող՝ լավարկված նոր մեխանիզմը:
15. Քննարկվող ոլորտի կարգավորմանն ուղղված առաջարկություններով են հանդես եկել նաև Մարդու իրավունքների պաշտպանը, Հասարակական դիտորդների խումբը, ոլորտային հասարակական կազմակերպությունները, որոնք ևս փաստել են, որ քրեակատարողական ծառայողների ընտրության, նշանակման, առաջխաղացման հարցում առկա է լավարկման անհրաժեշտություն, իսկ քրեակատարողական ծառայողների սոցիալական երաշխիքների պաշտպանությունն առավել առաջնային հիմնախնդիրներից է: Արձանագրվել է, որ անհրաժեշտ է էականորեն բարձրացնել քրեակատարողական ծառայողների աշխատավարձերը և ներգրավել որակյալ կադրեր, ավելացնել քրեակատարողական ծառայողների սոցիալական երաշխիքները, քրեակատարողական հիմնարկներում ավելացնել անվտանգության աշխատակիցների թիվը, նրանց համար ստեղծել ծառայողական բարեկարգ պայմաններ, իսկ առկա պայմանները՝ բարելավել (հանգստի սենյակ, ճաշասենյակ, աշխատասենյակ), իրականացնել կադրային փոփոխություններ, մասնավորապես՝ քրեակատարողական հիմնարկների ծառայողներին որոշակի պարբերականությամբ տեղափոխել մի քրեակատարողական հիմնարկից մյուսը:

**II. Քրեակատարողական հիմնարկներում պահպանության և անվտանգության բնագավառում ծառայության կազմակերպման նոր մոդելի** **ներդրման նպատակները և խնդիրները**

1. Նոր մոդելի ներդրմանհիմնական նպատակներն են.
2. ներդնել քրեակատարողական ծառայողների ընտրության, նշանակման, պատրաստման և առաջխաղացման նոր համակարգ (այսուհետ՝ Համակարգ)՝ համապատասխան անհրաժեշտ հայեցակարգային ու ռազմավարական մոտեցումներով ու լուծումներով,
3. ներկայացնել Համակարգի ներդրմամբ պայմանավորված քրեակատարողական համակարգի ենթակառուցվածքային փոփոխությունների հնարավորությունները,
4. բարելավել քրեակատարողական ծառայողների մասնագիտական գիտելիքների ու աշխատանքային ունակությունների շարունակական կատարելագործման և սոցիալական պայմանները:
5. փորձարկել Համակարգի և Նոր մոդելի կիրառումը Հայաստանի Հանրապետության արդարադատության նախարարության «Սևան» քրեակատարողական հիմնարկում (այսուհետ՝ «Սևան» ՔԿՀ):
6. Սույն հայեցակարգի 9-րդ կետում նշված նպատակներին հասնելու դեպքում հնարավոր կլինի լուծել Նոր մոդելի ներդրման համար անհրաժեշտ հետևյալ խնդիրները՝
7. ներդնել արդյունավետ Համակարգ՝ հատուկ ուշադրություն դարձնելով քրեակատարողական ծառայողների ընտրությանը, նշանակմանը, պատրաստմանն ու առաջխաղացմանը,
8. իրականացնել ենթակառուցվածքային բարեփոխումներ, այդ թվում ձևավորելով անվտանգային հատուկ ստորաբաժանում` միավորելով քրեակատարողական հիմնարկի անվտանգության ապահովման և պահպանության ապահովման կառուցվածքային ստորաբաժանումները և սահմանելով անվտանգային հատուկ ստորաբաժանման պետի, պետի տեղակալի, ավագ սպայի, սպայի և կրտսեր սպայի պաշտոններ,
9. ստանդարտացնել քրեակատարողական հիմնարկներում անվտանգային հատուկ ստորաբաժանման գործունեության պայմանները՝ միատեսակ մոտեցումներ պահանջելով քրեակատարողական համապատասխան ծառայողներից,
10. բարձրացնել քրեակատարողական համակարգի կառավարման արդյունավետությունը` հաշվի առնելով նոր Համակարգի առանձնահատկությունները,
11. բարձրացնել քրեակատարողական ծառայողների նյութատեխնիկական ապահովվածության մակարդակը և տրամադրել անհրաժեշտ սոցիալական երաշխիքներ:

**III. Քրեակատարողական հիմնարկների քրեակատարողական ծառայողների պատրաստման, վերապատրաստման և նշանակման առկա վիճակը, քրեակատարողական նոր ծառայողներին ներկայացվող պահանջները**

1. Գործող իրավակարգավորումների համաձայն՝ քրեակատարողական ծառայության պաշտոն, ներառյալ նաև քրեակատարողական հիմնարկում, զբաղեցնելու իրավունք ունեն քրեակատարողական ծառայության տվյալ պաշտոնի անձնագրով ներկայացվող պահանջները բավարարող, հայերենին տիրապետող, 18 տարին լրացած Հայաստանի Հանրապետության քաղաքացիները, որոնք անցել են պարտադիր զինվորական ծառայություն (բացառությամբ իգական սեռի, ինչպես նաև այն քաղաքացիների, որոնք օրենքով նախատեսված կարգով և հիմքով ազատվել են պարտադիր զինվորական ծառայությունից), դիմելու պահին չի լրացել նրանց 30 տարին, բացառությամբ «Քրեակատարողական ծառայության մասին» օրենքի 17-րդ հոդվածի 8-րդ մասով նախատեսված դեպքի: Տարիքային նման սահմանափակումը որոշ դեպքերում բացասական է անդրադառնում որակյալ կադրերի ընտրության հարցում: Օրենսդրական կարգավորումն ամբողջական չի ներկայացնում հավելյալ պահանջներ, որոնք խիստ պարտադիր են որակյալ կադրերով քրեակատարողական համակարգն ապահովելու համար (հմտություններ, գիտելիքներ, ֆիզիկական պատրաստվածություն և այլն), որոնք առավել կարևորվում են քրեակատարողական հիմնարկների անվտանգության ապահովման և պահպանության ապահովման կառուցվածքային ստորաբաժանումների ծառայողների համար:
2. Քրեակատարողական ծառայողին ներկայացվող մասնագիտական պահանջներն ընդլայնման կարիք ունեն և պետք է ներառեն նաև հարմասնագիտական հմտություններ և գիտելիքներ (հոգեբանություն, սոցիալական աշխատանք, հաղորդակցման հմտություններ, ֆիզիկական պատրաստություն և այլն):
3. Քրեակատարողական ծառայություն դիմած և քրեակատարողական ծառայության պաշտոնի անցնելու համար սահմանված պահանջները բավարարող, սակայն աշխատանքային փորձ չունեցող անձանց մրցույթը հաղթահարելուց հետո մինչև պաշտոնի նշանակվելը նրանց ներգրավվում են մեկամսյա ուսումնական դասընթացներում` նրանց պաշտոնում նշանակելու իրավասություն ունեցող պաշտոնատար անձի կողմից: Մեկամսյա ուսումնական դասընթացներում ներգրավված անձինք քրեակատարողական ծառայողներ չեն համարվում: Մեկամսյա դասընթացների արդյունավետությունը խիստ վիճելի է՝ առավել ևս այն դեպքում, երբ դրանք կազմակերպվում են բացառապես աշխատանքային փորձ չունեցող անձանց համար:
4. Պրակտիկան ցույց է տալիս, որ սույն հայեցակարգի 13-րդ կետում նշված գործընթացն այնքան էլ արդյունավետ չէ՝ առավել ևս հաշվի առնելով դրա տևողությունը. դասախոսություններն ու գործնական պարապմունքները չեն կարող պակաս լինել 48 ակադեմիական ժամից, իսկ պրակտիկայի տևողությունը չի կարող պակաս լինել 15 օրվանից: Դասախոսություններն ու գործնական պարապմունքները նույնպես վերանայման կարիք ունեն ոչ միայն թեմատիկ բաշխվածության, այլ նաև տրամադրվող տևողության համատեքստում:
5. Ներկա դրությամբ, բացառությամբ քրեակատարողական հիմնարկի պետերի պաշտոնների, քրեակատարողական ծառայության մյուս պաշտոնները զբաղեցվում են մրցույթի արդյունքներով՝ Կառավարության կողմից սահմանված կարգով: Մրցույթով է իրականացվում նաև քրեակատարողական ծառայողների առաջխաղացումը:
6. Քրեակատարողական ծառայության պաշտոն առաջին անգամ զբաղեցնող անձի նշանակումն իրականացվում է մինչև 9 ամիս փորձաշրջանով, որի հետ կապված հարաբերությունները կարգավորվում են «Քաղաքացիական ծառայության մասին» օրենքով:
7. Քրեակատարողական ծառայողի հետագա աշխատանքային գործունեության ընթացքում քրեակատարողական ծառայության գլխավոր, առաջատար, միջին և կրտսեր խմբերի պաշտոններ զբաղեցնող քրեակատարողական ծառայողները ենթակա են վերապատրաստման քրեակատարողական ծառայողի անհատական վերապատրաստման կարիքի գնահատման հիման վրա՝ կատարողականի գնահատականի արդյունքներով, ինչպես նաև քրեակատարողական ծառայության գերակա խնդիրների արդյունավետ լուծմանն ուղղված քրեակատարողական ծառայողների մասնագիտական գիտելիքների և կոմպետենցիաների զարգացման անհրաժեշտության դեպքում, սակայն ոչ ուշ, քան երեք տարին մեկ անգամ:
8. Չնայած քրեակատարողական ծառայողը, ինչպես նաև նրա ընտանիքի անդամները գտնվում են պետության պաշտպանության ներքո, և նրանց անվտանգությունը երաշխավորվում է «Քրեակատարողական ծառայության մասին» օրենքի 30-րդ հոդվածի 2-րդ մասով, մասնավորապես՝ սոցիալական ապահովության հարցերը կարգավորվում են «Զինծառայողների և նրանց ընտանիքի անդամների սոցիալական ապահովության մասին» օրենքով (ներկայումս այդ օրենքն ուժը կորցրած է ճանաչվել և գործում է «Զինվորական ծառայության և զինծառայողի կարգավիճակի մասին» օրենքը), սակայն առկա գործիքակազմը բավարար չէ քրեակատարողական ծառայողներին, ինչպես նաև նրանց ընտանիքի անդամներին պատշաճ պայմաններով ապահովելու համար:
9. Քրեակատարողական ծառայողին անվճար տրվում է քրեակատարողական ծառայողի հանդերձանք, այդ թվում` համազգեստ, որի նկարագիրը, այն տրամադրելու, կրելու կարգը, ժամկետները և պայմանները սահմանվել են Կառավարության 2019 թվականի հունիսի 20-ի N 776-Լ որոշմամբ[[5]](#footnote-5), սակայն այդ համազգեստի նկարագրից ակնհայտ է, որ այն բավարար չէ այն հատուկ կամ անհրաժեշտ այլ միջոցների[[6]](#footnote-6) կրման համար, որոնք պետք է ունենա քրեակատարողական ծառայողն իր ծառայողական պարտականությունները կատարելու համար, առավել ևս, եթե նրա վրա դրված է քրեակատարողական հիմնարկի անվտանգության ապահովման հիմնախնդիրը: Հանդերձանքի ձևը, գրպանների քանակը, հատուկ միջոցների համար գոտու և այլ դետալների առկայությունը և այլ հանգամանքեր կարևոր են քրեակատարողական ծառայողի գործառույթների արդյունավետ իրականացման համար: Քրեակատարողական ծառայողի գործառույթները պետք է հաշվի առնվեն համազգեստի ձևը և նկարագիրը որոշելու համար, ինչն այս պահին անտեսվում է:
10. Քրեակատարողական ծառայողներին չի տրամադրվում անվճար սնունդ՝ անգամ քրեակատարողական հիմնարկում հերթափոխով աշխատանք իրականացնելիս: Սակայն հերթափոխով ծառայություն իրականացնող կամ հերթապահություն ստանձնած զինծառայողներին այն տրամադրվում է՝ հաշվի առնելով այն հանգամանքը, որ այդ զինծառայողները 24 ժամ գտնվում են իրենց ծառայության վայրում:
11. «Զինվորական ծառայության և զինծառայողի կարգավիճակի մասին» օրենքի[[7]](#footnote-7) 62-րդ հոդվածի 1-ին մասի համաձայն ի թիվս այլ ծառայողների, քրեակատարողական ծառայության ծառայողները նույնպես պետական բյուջեի միջոցների հաշվին կարող են ստանալ պարենային և իրային ապահովություն` Կառավարության սահմանած կարգով: Պարենային և իրային ապահովության կարգը ներառում է սննդով և իրային միջոցներով ապահովման ենթակա անձնակազմի շրջանակը, հատկացվող սննդի տեսականին ու դրանց օրական չափաբաժինները, ինչպես նաև իրային միջոցների ցանկը: Կառավարության սահմանած դեպքերում իրային ապահովությունը կարող է փոխարինվել դրամական փոխհատուցմամբ: Նույն օրենքի 62-րդ հոդվածի 2-րդ մասը սահմանում է, որ քրեակատարողական ծառայության ծառայողների սննդի ու իրային միջոցների հատկացման կարգը սահմանվում է Արդարադատության նախարարի հրամանով:
12. Կառավարության 2015 թվականի դեկտեմբերի 3-ի N 1456-Ն որոշմամբ[[8]](#footnote-8) սահմանվել են պաշտպանության նախարարության համակարգի զինծառայողների, կառավարությանն առընթեր ազգային անվտանգության ծառայության համակարգի զինծառայողների, ոստիկանության համակարգի զինծառայողների և արտակարգ իրավիճակների նախարարության[[9]](#footnote-9) համակարգի փրկարարական ծառայողների արտակարգ իրավիճակներում պարենային ապահովության կարգը:
13. Այն, որ Նոր մոդելի ներդրումը ենթադրում են քրեակատարողական ծառայության, մասնավորապես քրեակատարողական հիմնարկների նյութական բազայի համապատասխանեցում նոր կենսական պայմաններին և միջազգային չափանիշներին, դեռ բավարար չէ քրեակատարողական համակարգն արդյունավետորեն կառավարելու համար, ինչից ելնելով քրեակատարողական ծառայողների պարենային ապահովությունը, նյութական վիճակի բարելավման հետ համատեղ՝ ծայրահեղ անհրաժեշտ է Նոր մոդելի ներդրումը նպատակային, արդյունավետ և ամբողջական իրականացնելու համար:
14. Քրեակատարողական ծառայողների 1744 հաստիքներից հայեցակարգը մշակելու դրությամբ թափուր էր միայն 96-ը (ընդհանուր թվի 5,5%): Նախատեսված 1744 հաստիքներից 625-ը (ընդհանուր թվի 35,8%) պահանջում են բարձրագույն կրթություն, իսկ 1119-ը (ընդհանուր թվի մոտ 64,2%) ՝ առնվազն միջնակարգ կրթություն: Զբաղեցրած 1648 հաստիքներում կին ծառայող են 76-ը (ընդհանուր թվի մոտ 4,6%), իսկ տղամարդ՝ 1572-ը (ընդհանուր թվի մոտ 95,4%): Կին և տղամարդ ծառայողների համամասնությունն առաջացնում է որոշակի դժվարություններ քրեակատարողական հիմնարկի անվտանգային կառավարման առնչությամբ, քանի որ տեսակցության եկած կանանց խուզարկության, բուժհաստատություններում հերթապահություն իրականացնելիս խնամակալ կանանց խուզարկության կամ այլ գործողությունների կատարման համար բացառապես անհրաժեշտ է կին ծառայողների թվի ավելացումը: Հետևաբար, Նոր մոդելի ներդրման բաղկացուցիչ պետք է հանդիսանա նաև քրեակատարողական ծառայությունում կանանց թվի ավելացումը, որը պետք է հաշվի առնվի Համակարգի ներդրման ժամանկ մրցույթներն անցկացնելիս:
15. Արդարադատության նախարարի 2011 թվականի նոյեմբերի 21-ի N 194-Ն հրամանով[[10]](#footnote-10) սահմանվել են քրեակատարողական ծառայության անվտանգության ապահովման կառուցվածքային ստորաբաժանումներում գործունեության առանձնահատկությունները, մասնավորապես ամրագրվել է, որ քրեակատարողական հիմնարկի անվտանգության ապահովման բաժնի խնդիրներն են՝

1) կազմակերպել տվյալ հիմնարկի անվտանգության ապահովումը, ինչպես նաև կալանավորված անձանց և դատապարտյալների կողմից ներքին կանոնակարգի պահպանումն օրենսդրությամբ և Արդարադատության նախարարի 2011 թվականի նոյեմբերի 21-ի N 194-Ն հրամանով սահմանված կարգով.

2) կազմակերպել տվյալ հիմնարկի քաղաքացիական և մոբիլիզացիոն աշխատանքների իրականացումը.

3) ապահովել տվյալ ոլորտը կանոնակարգող օրենսդրության պահանջների, Արդարադատության նախարարի, քրեակատարողական վարչության պետի և նրա` տվյալ ոլորտը համակարգող տեղակալի` հիմնարկի պետի, նրա տվյալ ոլորտը համակարգող տեղակալի` իրենց լիազորությունների սահմաններում արձակած կամ տված հրամանների, հանձնարարականների ու ցուցումների իրականացումը:

Բացի այդ, ամրագրված են քրեակատարողական հիմնարկի անվտանգության ապահովման բաժնի պետի, պետի տեղակալի, գլխավոր, առաջատար, առաջին, երկրորդ, երրորդ կարգի և կրտսեր մասնագետների գործառույթները, հերթափոխով և առանց հերթափոխի աշխատանքի առանձնահատկությունները և այլ իրավակարգավորումներ:

1. Արդարադատության նախարարի 2011 թվականի նոյեմբերի 21-ի N 195 հրամանով[[11]](#footnote-11) սահմանվել են քրեակատարողական ծառայության պահպանության ապահովման կառուցվածքային ստորաբաժանումներում գործունեության առանձնահատկությունները, մասնավորապես ամրագրվել է, որ քրեակատարողական հիմնարկի պահպանության ապահովման բաժնի խնդիրներն են՝

1) իրականացնել հսկողություն հիմնարկների պահպանության ապահովման բաժինների խնդիրների` սահմանված կարգով իրականացման նկատմամբ.

2) ապահովել կալանավորված անձանց և դատապարտյալների ուղեկցորդումներն Արդարադատության նախարարի 2011 թվականի նոյեմբերի 21-ի N 195 հրամանով նախատեսված դեպքերում և կարգով.

3) ապահովել տվյալ ոլորտը կանոնակարգող օրենսդրության պահանջների, Արդարադատության նախարարի, քրեակատարողական վարչության պետի և նրա` տվյալ բնագավառը համակարգող տեղակալի` իրենց լիազորությունների սահմաններում արձակած կամ տված հրամանների, հանձնարարականների ու ցուցումների իրականացումը:

Բացի այդ, ամրագրված են ոչ միայն քրեակատարողական հիմնարկի պահպանության ապահովման բաժնի պետի, պետի տեղակալի, գլխավոր, առաջատար, առաջին, երկրորդ, երրորդ կարգի և կրտսեր մասնագետների գործառույթները, հերթափոխով և առանց հերթափոխի աշխատանքի առանձնահատկությունները, այլ նաև պահպանության ապահովման առանձնահատկություններն արտադրական կամ աշխատանքային տեղամասի, ինժեներատեխնիկական վահանակի մոտ, հսկիչ անցագրային կետում, դիտաշտարակում և արահետում, քաղաքացիական առողջապահական հաստատությունում նշանակված պահակակետերում, կալանավորված անձանց և դատապարտյալների ուղեկցորդման ընթացքում և այլ իրավակարգավորումներ:

1. Սույն հայեցակարգի 25-րդ և 26-րդ կետերում նշված՝ քրեակատարողական հիմնարկների առանձին երկու ստորաբաժանումների գործառույթների բազմազանությունն ու առանձնահատկությունները հետապնդում են նույն գլոբալ նպատակները:
2. Քրեակատարողական ծառայողների ծառայողական և մասնագիտական պարտականությունների չկատարման կամ ոչ պատշաճ կատարման դեպքում, քրեակատարողական ծառայողի նկատմամբ կարող են կիրառվել կարգապահական տույժեր: 2022 թվականին քրեակատարողական ծառայողների նկատմամբ կիրառվել է 112 տույժ, որից՝
3. նախազգուշացում՝ 25 (ընդհանուր տույժերի թվի 22,3%),
4. նկատողություն՝ 54 (ընդհանուր տույժերի թվի 48,2%),
5. խիստ նկատողություն՝ 28 (ընդհանուր տույժերի թվի 25%),
6. ծառայության դադարեցում՝ 5 (ընդհանուր թվի մոտ 4,5%)։
7. Քրեակատարողական ծառայողներն ունեն տարբեր կրթական մակարդակ և մասնագիտություն: 1648 քրեակատարողական ծառայողից 589-ն ունեն միջնակարգ կրթություն (ընդհանուր թվի 35,7%), 318-ը՝ միջին մասնագիտական (ընդհանուր թվի 19,3%), իսկ 741-ը՝ բարձրագույն (ընդհանուր թվի 54%): Բարձրագույն կրթություն ունեցող 741 քրեակատարողական ծառայողների գերակշիռ մասն ունի իրավաբանական կրթություն՝ 338 անձ (բարձրագույն կրթություն ունեցողների ընդհանուր թվի 45,6%), այլ հումանիտար՝ 69 անձ (բարձրագույն կրթություն ունեցողների ընդհանուր թվի 9,3%), տնտեսագիտական՝ 55 (բարձրագույն կրթություն ունեցողների ընդհանուր թվի 7,4%), բնագիտական՝ 48 (բարձրագույն կրթություն ունեցողների ընդհանուր թվի 6,5%), իսկ 231-ը՝ այլ կրթություն (բարձրագույն կրթություն ունեցողների ընդհանուր թվի 31,2%):
8. Քրեակատարողական ծառայողների կրթական մակարդակների տարբերությունը և տարբեր մասնագիտությունները հանգեցնում են քրեակատարողական ծառայողների, ներառյալ՝ անվտանգության ապահովման և պահպանության ապահովման կառուցվածքային ստորաբաժանումներում քրեակատարողական ծառայողների, կողմից նույն պարտականությունների իրականացման ընթացքում տարբեր մոտեցումների և իրականացման չհիմնավորված տարբերակների կիրառմանը, ինչը հակասում է քրեակատարողական օրենսդրության սկզբունքներին, մասնավորապես՝ **օրենքի առջև դատապարտյալների հավասարության և խտրականության արգելքի սկզբունքին:**
9. Քրեակատարողական հիմնարկների լրակազմերը (այնտեղ պահվող անձանց առավելագույն թիվը) սահմանվում է Արդարադատության նախարարի 2022 թվականի հուլիսի 21-ի N397-Ն հրամանով[[12]](#footnote-12), որի համաձայն՝ տարբեր քրեակատարողական հիմնարկներում պահվող կալանավորված անձանց և դատապարտյալների առավելագույն թիվն էապես տարբերվում է միմյանցից, ինչը պայմանավորված է ոչ միայն քրեակատարողական հիմնարկի մակերեսով, այլ նաև անվտանգային տարբեր գոտիներով, պահման պայմաններով, կառուցվածքային առանձնահատկություններով և այլ հանգամանքներով: Այս ամենից ելնելով ենթադրվում է, որ հետագա բարեփոխումները պետք է տարբերակված իրականացվեն յուրաքանչյուր քրեակատարողական հիմնարկի առնչությամբ՝ քննարկման առարկա դարձնելով ոչ միայն մեկ կալանավորված անձի կամ դատապարտյալի համար նախատեսված բնակելի տարածքի չափերը, այլ նաև քրեակատարողական ծառայողների և քրեակատարողական հիմնարկում գտնվող կալանավորված անձանց ու դատապարտյալների քանակական համամասնությունը:
10. Յուրաքանչյուր քրեակատարողական հիմնարկի վարչակազմը պատասխանատու է պահման նվազագույն ստանդարտների ապահովման համար, ինչն առաջնահերթ ենթադրում է կալանավորված անձանց և դատապարտյալների իրավունքների և ազատությունների պաշտպանությունը, դրանց իրականացման և իրացման հնարավորության ու պայմանների ստեղծումը, իսկ խախտման դեպքում՝ դրանց պաշտպանության արդյունավետ մեխանիզմների ապահովումը: Դա հնարավոր է միայն մասնագիտական բարձր պատրաստվածություն ունեցող և անկախ կրթության մակարդակից ու մասնագիտությունից` իրավագիտության, հոգեբանության, սոցիալական աշխատանքի նվազագույն գիտելիքների իմացություն:
11. Հաշվի առնելով, որ կալանավորված անձինք կամ դատապարտյալները կարող են դրսևորել այնպիսի վարքագիծ, որին միակ արձագանքը կարող է լինել օրենքով սահմանված կարգով և դեպքերում **ֆիզիկական ուժ, հատուկ միջոցներ կամ զենք գործադրելը,** քրեակատարողական ծառայողները պետք է ունենան պատշաճ ֆիզիկական պատրաստվածություն, ինչպես նաև հատուկ միջոցների և զենքի գործադրման վերաբերյալ գիտելիքներ և հմտություններ:
12. Խորհրդային տարիներից մինչ այժմ քրեակատարողական հիմնարկներն ընկալվել են որպես բացառապես պատժիչ քաղաքականություն իրականացնող մարմիններ և դատապարտյալի ուղղումը (նոր օրենսդրության եզրութաբանությամբ՝ վերասոցիալականացումը) երկրորդային դերակատարում ուներ, սակայն Քրեակատարողական նոր օրենսգրքի ընդունումից հետո նոր մոտեցումները պարտավորեցնում են քրեակատարողական ծառայողներին վերանայել իրենց վերաբերմունքը վերասոցիալականացման գործընթացին՝ անկախ իրենց ծառայության առանձնահատկություններից՝ վերասոցիալականացումը սկսելով քրեակատարողական հիմնարկում անձի հայտնվելու պահից:
13. Նոր մոդելի ներդրումը պահանջում է ոչ միայն իրավական և կառուցվածքային փոփոխություններ, այլ նաև մտածելակերպի և մոտեցումների վերանայում:

**IV. Քրեակատարողական հիմնարկներում պահպանության և անվտանգության բնագավառում ծառայության կազմակերպման նոր մոդելի ներդրման կարճաժամկետ և երկարաժամկետ արդյունքները**

1. Սույն հայեցակարգը կոչված է Նոր մոդելի ներդրմամբ ապահովելու քրեակատարողական համակարգի հետագա զարգացումը և դրա համապատասխանեցումը միջազգային չափանիշերին, որի իրականացումը կհանգեցնի կալանավորված անձանց և դատապարտյալների կողմից օրինապահ վարքագծի դրսևորման օրենսդրորեն կարգավորված խթանների համակարգի ձևավորմանը, կալանավորված անձանց և դատապարտյալների հետ աշխատանքի ժամանակակից մեթոդների կիրառմանը, ինչպես նաև քրեակատարողական ծառայողների սոցիալական ապահովվածության մակարդակի բարձրացմանը:
2. Տարբեր իրավիճակներում քրեակատարողական ծառայողի գործողությունների գրագիտությունը, որոնք թույլ են տալիս նրան հաջողությամբ լուծելու իր առջև դրված խնդիրները, նշանակալից չափով որոշվում են՝ կալանավորված անձանց և դատապարտյալների, նրանց տեսակցության եկած անձանց, ինչպես նաև քրեակատարողական հիմնարկ եկած այլ անձանց հետ իրենց փոխհարաբերությունները ճիշտ կառուցելու ունակությամբ, ինչն անկյունաքարային հարց պետք է լինի քրեակատարողական ծառայողների պատրաստման և վերապատրաստման դեպքում՝ հաղորդակցման հմտությունների զարգացման ուղղությամբ պատշաճ աշխատանքներ իրականացնելով:
3. Նոր մոդելի ներդրման վերջնական նպատակներն ու ակնկալվող արդյունքներն են պատժի նպատակների արդյունավետ իրացումը, քրեակատարողական հիմնարկներում գտնվող կալանավորված անձանց և դատապարտյալների իրավունքների և ազատությունների պաշտպանության գործուն երաշխիքների առկայությունը, վերասոցիալականացմանն ուղղված համալիր և արդյունավետ միջոցառումների շարունակական իրականացումը, քրեակատարողական հիմնարկներում կալանավորված անձանց և դատապարտյալների պահման պայմանների էական բարելավումը, քրեակատարողական հիմնարկների կառավարման արդյունավետ համակարգի առկայությունը, ինչպես նաև քրեակատարողական ծառայողների համար սոցիալական ապահովության բավարար երաշխիքների առկայությունը:
4. Եվրոպայի Խորհրդի պատիժների տարեկան վիճակագրության (SPACE I) համաձայն՝ արդեն տարիներ շարունակ եվրոպական միջին ցուցանիշ է համարվում 3։1 հարաբերակցությունը[[13]](#footnote-13), որտեղ «3»-ը կալանավորված անձանց կամ դատապարտյալների միջին թիվն է, «1»-ը՝ աշխատակիցների։ Այսինքն, 1 աշխատակից արդյունավետ կարող է աշխատել (այսինքն՝ հսկել, վերահսկել, աջակցել) 3 կալանավորված անձի կամ դատապարտյալի հետ, սակայն այդ քրեակատարողական ծառայողը պետք է տիրապետի այնպիսի գիտելիքների և մասնագիտական հմտությունների, որոնք բավարար կլինեն այդ 3 կալանավորված անձի կամ դատապարտյալի հետ աշխատելիս՝ իր պարտականությունները պատշաճ կատարելու և կալանավորված անձի կամ դատապարտյալի իրավունքներն ու ազատությունները պաշտպանելու համար։
5. Որպես Նոր մոդելի ներդրման կարճաժամկետ արդյունքներ կարող են հանդիսանալ՝
6. մեկ քրեակատարողական հիմնարկում անվտանգության հատուկ ստորաբաժանման բարեփոխված աշխատանքային պայմանների ստեղծումը,
7. կալանավորված անձանց և դատապարտյալների իրավունքների և ազատությունների արդյունավետ պաշտպանությունը հիմնարկում անվտանգության և պահպանության ապահովման գործառույթներն իրականացնելիս,
8. քրեակատարողական ծառայողների ռեսուրսների արդյունավետ կիրառումը և հաստիքակազմի վերանայումը, նրանց գործունեության համար անհրաժեշտ պայմանների ստեղծումը, ներառյալ՝ համապատասխան հանդերձանքի, ներառյալ՝ համազգեստի տրամադրումը և պարենային ապահովությունը,
9. սույն կետի 3-րդ ենթակետի հիման վրա՝ քրեակատարողական ծառայողների սոցիալական երաշխիքների վերանայումը,
10. քրեակատարողական հիմնարկում վերահսկողության արդի մոտեցումների կիրառումը,
11. քրեակատարողական հիմնարկում ներքին և արտաքին անվտանգության ապահովման միասնական մոտեցումների, կառավարման, օրենսդրության միատեսակ կիրառման ու կառուցակարգերի ապահովումը:
12. Որպես Նոր մոդելի ներդրման երկարաժամկետ արդյունքներ կարող են հանդիսանալ՝
13. «Սևան» ՔԿՀ-ում Նոր մոդելի ներդրման արդյունքների ուսումնասիրության ու վերլուծության հիման վրա քրեակատարողական ողջ համակարգի բարեփոխումը և բոլոր քրեակատարողական հիմնարկներում ծառայության միատեսակ պայմանների ստեղծումը,
14. կալանավորված անձանց և դատապարտյալների իրավունքների և ազատությունների արդյունավետ պաշտպանության համար օրենսդրական փոփոխությունների և լրացումների նախագծերի մշակումը՝ ըստ անհրաժեշտության,
15. քրեակատարողական ծառայողների ռեսուրսների արդյունավետ տեղաբաշխումը՝ հիմնված լավագույնս մշակված ռիսկերի ու կարիքների գնահատման գործիքակազմի վրա,
16. քրեակատարողական հիմնարկների արդյունավետ կառավարումը՝ ապահովելով ֆիզիկական, ընթացակարգային և դինամիկ անվտանգության համակարգերի ներդրումն ու կիրառումը,
17. քրեակատարողական ծառայողների, ինչպես նաև նրանց ընտանիքի անդամների սոցիալական ապահովության բարելավումը, քրեակատարողական ծառայողների նյութատեխնիկական ապահովվածության մակարդակի բարձրացումը, ներառյալ՝ համապատասխան հանդերձանքի, ներառյալ՝ համազգեստի տրամադրումը և պարենային ապահովությունը, տեխնիկական հագեցվածությունն ու սպառազինությունը:
18. Քրեակատարողական ծառայողի տեխնիկական հագեցվածության ու սպառազինության մեջ առնվազն պետք է ներառվեն՝

1) լուսարձակ,

2) գրիչ, նոթատետր,

3) տակտիկական գոտի,

4) ձեռնաշղթա,

5) մահակ (ծալվող կամ հասարակ),

6) պաշտպանիչ ձեռնոց,

7) ձեռքի դյուրակիր թվային ռադիոկայան,

8) տակտիկական ժիլետ,

9) պղպեղային օդամղիչ,

10) էլեկտրապարպիչ սարք,

11) զրահաբաճկոն:

1. Սույն հայեցակարգի 42-րդ կետում նշված միջոցներին համապատասխան պետք է հաստատվի քրեակատարողական ծառայողի համազգեստը և տրամադրվեն այլ օժանդակ միջոցներ: Հայեցակարգի համատեքստում ցանկալի է վերանայել նաև քրեակտարողական ծառայողին տրամադրվող զենքի և այլ սպառազինության ցանկն ու լրակազմը:
2. Նոր մոդելի ներդրման ընթացքում կարևորվում է կարգուկանոնի պահպանումը և դրա նկատմամբ վերահսկողության ուժեղացումը՝ սահմանելով նոր վարքագծի կանոններ, որոնք արդյունավետորեն կանդրադառնան քրեակատարողական ծառայողի պարտականությունների կատարման վրա, օրինակ՝ քրեակատարողական ծառայողներն իրենց ծառայողական պարտականությունների կատարմանը նախապատրաստվելու համար աշխատանքի պետք է ներկայանան իրենց հերթափոխի սկզբից առնվազն 30 րոպե առաջ:
3. Նոր մոդելի ներդրումն առաջնահերթ իրականացվելու է քրեակատարողական ծառայողների պատրաստման և վերապատրաստման գործընթացների բարելավմամբ, որի ընթացակարգը սահմանվում է Հավելված 2-ով:

**V. Քրեակատարողական հիմնարկներում պահպանության և անվտանգության բնագավառում ծառայության կազմակերպման նոր մոդելի ներդրման համար քրեակատարողական հիմնարկի ընտրության հիմնավորումը**

1. Նոր մոդելի ներդրման արդյունավետությունն առաջնային պայմանավորված է քրեակատարողական հիմնարկի ճիշտ ընտրությամբ: Արդարադատության նախարարի 2022 թվականի հուլիսի 21-ի N397-Ն հրամանի ուսումնասիրմամբ պարզ է դառնում, որ «Սևան» ՔԿՀ-ն ամենամեծերից է Հայաստանում (3-րդն է մեծությամբ Հայաստանում՝ զիջելով քանակական ցուցանիշներով «Արմավիր» և «Նուբարաշեն» քրեակատարողական հիմնարկներին) և նախատեսված է 548 անձի համար, որից 484 միջին անվտանգային գոտու, իսկ 64-ը ցածր անվտանգային գոտու դատապարտյալների համար: «Սևան» ՔԿՀ-ն ունի երկու անվտանգային գոտի, մեկհարկանի է, նաև այն ունի կառուցվածքային այնպիսի մոդել, որը տարբերվում է թե՛ խորհրդային, թե՛ հետխորհրդային որոշ մոդելներից: Նոր մոդելի ներդրման համար քրեակատարողական հիմնարկի ընտրության հարցում կարևոր դերակատարում է ունեցել նաև քրեակատարողական ծառայողներին ներկայացվող պահանջները և դրանց վերագրելիությունն «Սևան» ՔԿՀ-ի քրեակատարողական ծառայողներին:
2. «Սևան» ՔԿՀ-ում, որտեղ նախատեսվում է փորձարկել Նոր մոդելը, քրեակատարողական ծառայողների 155 հաստիքներից հայեցակարգը մշակելու դրությամբ թափուր է 1-ը (ընդհանուր թվի 0,6%): «Սևան» ՔԿՀ-ում նախատեսված 155 հաստիքներից 38-ը (ընդհանուր թվի 24,5%) պահանջում են բարձրագույն կրթություն, իսկ 117-ը (ընդհանուր թվի մոտ 75,5%)՝ առնվազն միջնակարգ կրթություն: Զբաղեցրած 154 հաստիքներում կին ծառայող են 4-ը (ընդհանուր թվի մոտ 2,6%), իսկ տղամարդ՝ 150-ը (ընդհանուր թվի մոտ 97,4%):
3. «Սևան» ՔԿՀ-ում անվտանգության ապահովման և պահպանության ապահովման կառուցվածքային ստորաբաժանումներում հայեցակարգը մշակելու դրությամբ նախատեսված է համապատասխանաբար 46 և 90 հաստիքային միավոր, որոնցից թափուր տեղեր չկան: Այսինքն, «Սևան» ՔԿՀ-ում նախատեսված քրեակատարողական ծառայողների[[14]](#footnote-14) հաստիքների 88,3%-ն անվտանգության ապահովման և պահպանության ապահովման կառուցվածքային ստորաբաժանումներում քրեակատարողական ծառայողների հաստիքներն են:
4. Սույն հայեցակարգի 48-րդ կետից ակնհայտ է, որ «Սևան» ՔԿՀ-ում հայեցակարգը մշակելու դրությամբ արտաքին և ներքին անվտանգությունն ապահովվում 136 քրեակատարողական ծառայողի կողմից:
5. «Սևան» ՔԿՀ-ում 2022 թվականին քրեակատարողական ծառայողների նկատմամբ կիրառվել է 14 տույժ, որից՝
6. նախազգուշացում՝ 1 (ընդհանուր տույժերի թվի 7,1%),
7. նկատողություն՝ 5 (ընդհանուր տույժերի թվի 35,7%),
8. խիստ նկատողություն՝ 8 (ընդհանուր տույժերի թվի 57,2%),

Քրեակատարողական ծառայողների նկատմամբ ծառայության դադարեցում չի կիրառվել:

1. «Սևան» ՔԿՀ-ում 2022 թվականին քրեակատարողական ծառայողների նկատմամբ կիրառված տույժերի ընդհանուր կշիռը նույնպես ամենաբարձրերից մեկն է քրեակատարողական ծառայությունում (10 քրեակատարողական հիմնարկներից միայն «Երևան-Կենտրոն» քրեակատարողական հիմնարկում 2022 թվականին քրեակատարողական ծառայողների նկատմամբ տույժ չի նշանակվել): Բոլոր քրեակատարողական ծառայողների նկատմամբ կիրառված տույժերի 12,5% կիրառվել է «Սևան» ՔԿՀ-ի քրեակատարողական ծառայողների նկատմամբ, որից՝
2. նախազգուշացում ստացած քրեակատարողական ծառայողների 4%-ը «Սևան» ՔԿՀ-ի քրեակատարողական ծառայողներ էին,
3. նկատողություն ստացած քրեակատարողական ծառայողների 9,3%-ը «Սևան» ՔԿՀ-ի քրեակատարողական ծառայողներ էին,
4. խիստ նկատողություն ստացած քրեակատարողական ծառայողների 28,6%-ը «Սևան» ՔԿՀ-ի քրեակատարողական ծառայողներ էին։
5. «Սևան» ՔԿՀ-ում քրեակատարողական ծառայողների կրթական տվյալները համանման են քրեակատարողական ծառայության վերաբերյալ սույն հայեցակարգի 24-րդ կետում ներկայացված ընդհանուր պատկերին, և նրանք նույնպես ունեն տարբեր կրթական մակարդակ և մասնագիտություն: «Սևան» ՔԿՀ-ի 154 քրեակատարողական ծառայողից 32-ն ունեն միջնակարգ կրթություն (ընդհանուր թվի 20,8%), 72-ը՝ միջին մասնագիտական (ընդհանուր թվի 46,7%), իսկ 50-ը՝ բարձրագույն (ընդհանուր թվի 32,5%): Բարձրագույն կրթություն ունեցող քրեակատարողական ծառայողների գերակշիռ մասն ունի իրավաբանական կրթություն՝ 30 անձ (բարձրագույն կրթություն ունեցողների ընդհանուր թվի 60%), այլ հումանիտար՝ 2 անձ (բարձրագույն կրթություն ունեցողների ընդհանուր թվի 4%), տնտեսագիտական՝ 3 անձ (բարձրագույն կրթություն ունեցողների ընդհանուր թվի 6%), իսկ 15 անձ՝ այլ (ընդհանուր թվի 30%):
6. Սույն հայեցակարգի 46-52-րդ կետերում նախատեսված տվյալները փաստում են, որ «Սևան» ՔԿՀ-ում Համակարգի ներդրումը հնարավորություն կընձեռնի պատկերացում ստեղծել Նոր մոդելի արդյունավետության մասին, քանի որ այդ հիմնարկում մեծ է քրեակատարողական ծառայողների անձնակազմը, շատ են կարգապահական տույժերի ենթարկված քրեակատարողական ծառայողները, ինչպես այն ամենամեծերից մեկն է Հայաստանում և ունի երկու անվտանգային գոտի: Հետևաբար, նախատեսվող մասնագիտական պատրաստման և վերապատրաստման փորձնական կիրառումը և Նոր մոդելի ներդրումն առավելապես նպատակահարմար է իրականացնել «Սևան» ՔԿՀ-ում՝ հաշվի առնելով ընթացիկ խնդիրների տեսանելիությունն ու լուծման օպերատիվությունը: Կատարված աշխատանքները նախադրայլներ կստեղծել շարունակել բարեփոխումը քրեակատարողական ողջ համակարգում, ներառյալ՝ կենտրոնական մարմնում:
7. Նոր մոդելի ներդրման գործընթացի մեկնարկը նախատեսվում է իրականացնել 2023 թվականի հուլիսի 1-ից:
8. Նոր մոդելի ներդրումը նախատեսվում է ամբողջականացնել առաջիկա հինգ տարիների ընթացքում` մինչև 2028 թվականը ներառյալ՝ քրեակատարողական բոլոր հիմնարկներում և կենտրոնական մարմնում՝ համապատասխան փուլային լավարկումներ իրականացնելով։
9. Նոր մոդելի ներդրման գործընթացը նախատեսվում է իրականացնել քրեակատարողական հիմնարկի անվտանգային հատուկ ստորաբաժանում ձևավորելուց, որը հանդիսանալու է քրեակատարողական հիմնարկում գործող երկու՝ անվտանգության ապահովման և պահպանության ապահովման, կառուցվածքային ստորաբաժանումների միավորման արդյունքում ձևավորվող նոր ստորաբաժանում, որտեղ դիմած և քրեակատարողական ծառայության պաշտոնի անցնելու համար սահմանված պահանջները բավարարող քաղաքացիները մինչև մրցույթին մասնակցելը` Արդարադատության նախարարի համապատասխան ակտով ներգրավվելու են եռամսյա ուսումնական դասընթացներում, որոնք ավարտելուց և համապատասխան ավարտական քննությունները դրական հանձնելուց հետո գործուղվելու են մեկամսյա ստաժավորման:

**VI. Եզրափակիչ մաս**

1. Նոր մոդելի ներդրման նյութական ապահովումն իրականացվելու է մասնագիտական պատրաստման և վերապատրաստման կազմակերպման, քրեակատարողական ծառայողներին համապատասխան՝ նոր նմուշի հանդերձանքի, ներառյալ՝ համազգեստի, հատուկ տեխնիկական միջոցների և այլ սպառազինության տրամադրմամբ, պարենային ապահովությամբ, ինչպես նաև վարձատրության ավելացման միջոցով:
2. Փորձարկման արդյունքներով իրականացվելու են քրեակատարողական ծառայողների մասնագիտական պատրաստման և վերապատրաստման, նրանց ծառայության արդյունավետ կառավարմանն ուղղված շտկումներ:
3. Մեթոդաբանական շտկումներն իրականացվելու են Արդարադատության նախարարության կողմից՝ մշտադիտարկման արդյունքում տրված առաջարկությունների, ինչպես նաև քրեակատարողական ծառայության կողմից ներկայացված առաջարկությունների հիման վրա: Մեթոդաբանական շտկումները կարող են հանգեցնել օրենսդրական փոփոխությունների և լրացումների, ինչպես նաև այլ գործընթացների իրականացման՝ ուղղված սույն հայեցակարգի փորձարկման արդյունքներով քրեակատարողական ծառայողների բարելավումն ապահովելու համար:
4. Սույն հայեցակարգն ընդունելուց հետո քրեակատարողական օրենսգրքի և դրանից բխող ենթաօրենսդրական ակտերի փոփոխությունները և լրացումներն ուղղակիորեն տարածվում են սույն հայեցակարգի կիրառման ընթացքի վրա:
5. Սույն հայեցակարգով չկարգավորված հարաբերությունները կարգավորվում են գործող օրենսդրությամբ:

**Հավելված 2**

**Հայաստանի Հանրապետության կառավարության**

**….. ապրիլի 2023 թվականի N …..-Լ որոշման**

**ՄԻՋՈՑԱՌՈՒՄՆԵՐ**

**ՔՐԵԱԿԱՏԱՐՈՂԱԿԱՆ ՀԻՄՆԱՐԿՆԵՐՈՒՄ ՊԱՀՊԱՆՈՒԹՅԱՆ ԵՎ ԱՆՎՏԱՆԳՈՒԹՅԱՆ ԲՆԱԳԱՎԱՌՈՒՄ ԾԱՌԱՅՈՒԹՅԱՆ ԿԱԶՄԱԿԵՐՊՄԱՆ ՆՈՐ ՄՈԴԵԼԻ ՆԵՐԴՐՄԱՆ ՀԱՅԵՑԱԿԱՐԳԻ ԻՐԱԿԱՆԱՑՄԱՆ**

1. **Ընդհանուր դրույթներ**
2. Քրեակատարողական ծառայողի համար իր մասնագիտական պարտականությունների իմացությունն ու դրա կատարման համար անհրաժեշտ գիտելիքների և հմտությունների առկայությունն առաջնային է, ինչն առհասարակ ապահովվում է մասնագիտական պատրաստման և վերապատրաստման միջոցով:
3. Քրեակատարողական ծառայողի մասնագիտական վարպետության հետևողական կատարելագործման, գիտության ու տեխնիկայի նորագույն նվաճումների ուսումնասիրման, աշխատանքի առաջավոր փորձի կիրառման, գործնական հմտությունների և ունակությունների ձեռքբերման, ամենօրյա պրակտիկ գործունեության ընթացքում նրանց մասնագիտական վարպետության կատարելագործման, մշտական մարտական, ծառայողական, ֆիզիկական պատրաստվածության ու օպերատիվ ծառայողական խնդիրների իրականացման համար քրեակատարողական ծառայող դառնալու ցանկություն հայտնած անձը պետք է անցնի մասնագիտական պատրաստում, իսկ քրեակատարողական ծառայողները, օրենքով սահմանված ժամկետում և կարգով, պետք է անցնեն մասնագիտական վերապատրաստում:
4. Քրեակատարողական համակարգում Նոր մոդելի ներդրման կազմակերպումը, վերահսկումը, համակարգումը և մեթոդական ղեկավարումն իրականացնում է Արդարադատության նախարարությունը:
5. Արդարադատության նախարարությունը քրեակատարողական ծառայողների պատրաստումը, ավարտական քննությունների կազմակերպումը և անցկացումն իրականացնում է «Իրավական կրթության և վերականգնողական ծրագրերի իրականացման կենտրոն» ՊՈԱԿ-ի (այսուհետ՝ ՊՈԱԿ) միջոցով:
6. Արդարադատության նախարարությունը քրեակատարողական ծառայողների մրցույթի հայտարարումը, դրա կազմակերպումը, ինչպես նաև օժանդակող այլ գործողությունների կատարումն իրականացնում է քրեակատարողական ծառայության, մասնավորապես՝ քրեակատարողական ծառայության անձնակազմի կառավարման և կադրային քաղաքականության համար պատասխանատու ստորաբաժանման միջոցով:
7. Քրեակատարողական ծառայության ղեկավարը, նրա տեղակալները, քրեակատարողական հիմնարկի պետերը և նրանց տեղակալներն իրենց իրավասության սահմաններում օժանդակում են Նոր մոդելի ներդրման ողջ ընթացքին:
8. Նոր մոդելի ներդրումն իրականացվելու են մրցույթը հաղթահարած քրեակատարողական ծառայողների թեկնածուների (այսուհետ նաև՝ ունկնդիր) ընտրության և նրանց մասնագիտական պատրաստման միջոցով: Քրեակատարողական ծառայողների թեկնածուների մասնագիտական պատրաստումը բաղկացած է հետևյալ փուլերից՝
9. ուսումնական դասընթաց, որը տևելու է երեք ամիս,
10. ավարտական քննություն, որն անց է կացվելու դասընթացում ներառված թեմաների և առարկաների շրջանակներում, եթե ուսումնական դասընթացի ընթացիկ ստուգումները դրական են,
11. ստաժավորում քրեակատարողական հիմնարկներից որևէ մեկում, որը տևելու է մեկ ամիս,
12. ստաժավորման արդյունքների ամփոփում,
13. ավարտական վկայականների տրամադրում և պաշտոնի նշանակում:
14. Սույն Հավելվածի 7-րդ կետում նշված մասնագիտական պատրաստման ընթացքում ունկնդիրի վարձատրությունն իրականացվում է «Ամսեկան նվազագույն աշխատավարձի մասին» օրենքի 1-ին հոդվածով նախատեսված աշխատավարձի չափով: Եթե հարցազրույցն անցնում և դասընթացին ու ստաժավորմանը մասնակցում է քրեակատարողական ծառայող, ապա դասընթացի ընթացքում նա, ազատվելով իր ծառայողական պարտականությունների կատարումից, պահպանում է իր վարձատրությունը:
15. Սույն Հավելվածի 7-րդ կետում նախատեսված գործընթացի ժամանակացույցը հաստատում է Արդարադատության նախարարը, իսկ յուրաքանչյուր փուլը կազմակերպում և ամփոփում է ՊՈԱԿ-ը՝ համապատասխան հաշվետվություն ներկայացնելով Արդարադատության նախարարին:
16. Մասնագիտական պատրաստման համար դասընթացավարների մրցույթը հայտարարում է Արդարադատության նախարարությունը, իսկ ընտրությունն իրականացնում է ՊՈԱԿ-ը:
17. Ուսումնական դասընթացն իրականացվում է Կրթության, գիտության, մշակույթի և սպորտի նախարարության կողմից հաստատված կրթական չափորոշիչներով:
18. **Քրեակատարողական ծառայողների թեկնածուների ընտրությունը և դասընթացի կազմակերպումը**
19. Մասնագիտական պատրաստման համար հայտարարվելու է մրցույթ, որի արդյունքում ընտրվելու է քրեակատարողական ծառայողների 150 թեկնածու:
20. Մրցույթին կարող են մասնակցել ինչպես քրեակատարողական ծառայողները, այնպես էլ քրեակատարողական ծառայող չհանդիսացող յուրաքանչյուր անձինք, ովքեր համապատասխանում է «Քրեակատարողական ծառայության մասին» օրենքով սահմանված՝ քրեակատարողական ծառայության անցնելուն ներկայացվող հիմնական պահանջներին:
21. Մրցույթին մասնակցող անձը տեղեկացվում է, որ մասնագիտական պատրաստումը հաջողությամբ անցնելու դեպքում նրա նշանակումն իրականացվելու է «Քրեակատարողական ծառայության մասին» օրենքով սահմանված կարգով և մասնագիտական պատրաստումը չի փոխարինում բարձրագույն կրթությունը:
22. Քրեակատարողական ծառայողների 150 թեկնածուների (ունկնդիրների) թվի մեջ կարող են ներառվել քրեակատարողական գործող ծառայողներ, սակայն ոչ ավել, քան այդ թվի մեկ հինգերորդը: Սույն կետում նշված՝ քրեակատարողական գործող ծառայողների թիվը կարող է փոխվել ելնելով այլ անձանց դիմելիությունից ու մասնակցայնությունից:
23. Սույն Հավելվածի 15-րդ կետում նշված թիվը ձևավորվելու է երկու մրցույթներով՝ առանձին կազմակերպելով քրեակատարողական գործող ծառայողների և ծառայող չհանդիսացող անձանց համար:
24. Մրցույթն անց է կացվում երկու փուլով՝
25. փաստաթղթերի ուսումնասիրություն և բարեվարքության ստուգում,
26. հարցազրույց:
27. Փաստաթղթերի ուսումնասիրությունն իրականացնում են ՊՈԱԿ-ն ու քրեակատարողական ծառայության անձնակազմի կառավարման և կադրային քաղաքականության համար պատասխանատու ստորաբաժանումը:
28. Բարեվարքության ստուգուման համար ունկնիդրը ներկայացնում է բարեվարքության վերաբերյալ լրացված հարցաթերթիկը, որի հիման վրա քրեակատարողական ծառայության անձնակազմի կառավարման և կադրային քաղաքականության համար պատասխանատու ստորաբաժանումն իրականացնում է համապատասխան հարցումներ, ճշգրտումներ և ստուգումներ:
29. Մրցույթի համար դիմած և «Քրեակատարողական ծառայության մասին» օրենքով սահմանված՝ քրեակատարողական ծառայության անցնելուն ներկայացվող հիմնական պահանջներին համապատասխանող բոլոր մասնակիցները ՊՈԱԿ-ի կողմից նախատեսված օրը ներկայանում են հարցազրույցի: Հարցազրույցները կարող են անցկացվել տարբեր օրերին՝ փուլային կարգով՝ ելնելով մրցույթի համար դիմած անձանց թվից:
30. Հարցազրույցն անց է կացնում Մրցութային հանձնաժողովը, որի կազմը հաստատում է Արդարադատության նախարարը և որի կազմում անհրաժեշտ է ընդգրկել Արդարադատության նախարարության և քրեակատարողական ծառայության երկուական ներկայացուցիչներ, ՊՈԱԿ-ի մեկ ներկայացուցիչ, ինչպես նաև քրեակատարողական ոլորտի անկախ 2 փորձագետ, ովքեր նշանակվելու են Արդարադատության նախարարի կողմից:
31. Հարցազրույցի անցկացման կարգը սահմանելու է Արդարադատության նախարարը:
32. Մրցութային հանձնաժողովը կազմված է լինելու նախագահից, նրա տեղակալից, քարտուղարից և հանձնաժողովի անդամներից: Մրցութային հանձնաժողովի նախագահ նշանակվելու է Արդարադատության նախարարության ներկայացուցիչներից մեկը:
33. Մրցույթն անցած՝ քրեակատարողական ծառայողների 150 թեկնածուներից, ելնելով նրանց կրթությունից, մասնագիտությունից և այլ հանգամանքներից, ձևավորվելու է պատրաստման 5 խումբ՝ յուրաքանչյուրում 30-ական ունկնդիր:
34. Մասնագիտական պատրաստման դասընթացն իրականացվելու է տեսական և գործնական պարապմունքների միջոցով՝ ՊՈԱԿ-ի կողմից սահմանված առարկայական ցանկում ներառված առարկաների դասավանդմամբ: Մասնագիտական պատրաստման պարապմունքներն անցկացվում են դասավանդման հետևյալ ձևերով`

1) դասախոսություն,

2) սեմինար պարապմունք,

3) գործնական պարապմունք,

4) վարժախաղ:

1. Մասնագիտական պատրաստման դասընթացի տևողությունը 360 ակադեմիական ժամ է՝ շաբաթական 5 աշխատանքային օրով:
2. Դասընթացն առնվազն ներառելու է՝
3. տեսական գիտելիքներ Հայաստանի Հանրապետության սահմանադրական իրավունքի հիմունքներից, մարդու իրավունքներից և ազատություններից, Հայաստանի Հանրապետության քրեակատարողական իրավունքից, Հայաստանի Հանրապետության քրեական իրավունքից, Հայաստանի Հանրապետության վարչական իրավունքից, Հայաստանի Հանրապետության քրեական դատավարության իրավունքից, օպերատիվ-հետախուզական գործունեությունից, անվտանգության ապահովման հիմունքներից,
4. գիտելիքներ և հմտություններ հատուկ ֆիզիկական պատրաստականությունից, ծառայության իրականացման մարտավարությունից, կրակային պատրաստականությունից, ծառայողական կարգապահությունից, ինչպես նաև լեզուների (ռուսերեն, անգլերեն կամ այլ) իմացություն,
5. առանցքային հմտություններ անվտանգությունից և առաջին օգնությունից, ներառյալ՝ առաջին բժշկական օգնությունից, մասնագիտական հոգեբանությունից և հաղորդակցման հմտություններից:
6. Մասնագիտական պատրաստմանը մասնակցող ունկնդիրները պարտավոր են բարեխճորեն մասնակցել բոլոր դասընթացներին, քանի որ դասընթացներից 15%-ի անհարգելի բացակայությունը զրկում է ունկնդրին ներկայանալ և մասնակցել ավարտական քննությանը:
7. Դասընթացներն անցկացվելու են ՊՈԱԿ-ում կամ ըստ անհրաժեշտության՝ այլ ուսումնական հաստատությունում, առկա ձևով և ուսումնական առարկաներն ավարտվելու են առարկայական ստուգմամբ, որը կարող է լինել ստուգարքի կամ դիֆերենցված ստուգարքի ձևաչափով:
8. Դասընթացի ուսումնական պլանը, օրենսդրությամբ սահմանված կարգով, հաստատելու է ՊՈԱԿ-ի տնօրենը՝ հիմք ընդունելով սույն Հավելվածի, Կրթության, գիտության, մշակույթի և սպորտի նախարարի հաստատված չափորոշիչների, Արդարադատության նախարարի հրամանների պահանջները:
9. **Ավարտական քննությունների կազմակերպումը**
10. Ավարտական քննության կազմակերպման ու անցկացման նպատակով Արդարադատության նախարարի հրամանով ձևավորվելու է Ավարտական քննական հանձնաժողով:
11. Ավարտական քննական հանձնաժողովի հիմնական գործառույթներն են լինելու՝
12. տալ մասնագիտական պատրաստման արդյունքում պատրաստվածության աստիճանի և որակավորման բնութագրի համապատասխանության համալիր գնահատական,
13. որոշել ավարտական քննության արդյունքներով որակավորում շնորհելու հարցը,
14. ներկայացնել մասնագիտական պատրաստման որակի հետագա բարելավման ուղղությամբ առաջարկություններ:
15. Ավարտական քննական հանձնաժողովի կազմում անհրաժեշտ է ընդգրկել Արդարադատության նախարարության և քրեակատարողական ծառայության երկուական ներկայացուցիչներ, ՊՈԱԿ-ի մեկ ներկայացուցիչ, ինչպես նաև քրեակատարողական ոլորտի անկախ 2 փորձագետ, ովքեր նշանակվելու են Արդարադատության նախարարի կողմից:
16. Ավարտական քննական հանձնաժողովը կարող է ձևավորվել նույն անդամներից, ովքեր ներգրավված են եղել հարցազրույցի Մրցութային հանձնաժողովում: Եթե Մրցութային և Ավարտական քննական հանձնաժողովների կազմը նույնն է, ապա Մրցութային և Ավարտական քննական հանձնաժողովների կազմը հաստատվում է Արդարադատության նախարարի մեկ հրամանով:
17. Ավարտական քննական հանձնաժողովը ձևավորվելու է յուրաքանչյուր մասնագիտական պատրաստման համար՝ մրցույթի հայտարարմանը հաջորդող հինգ օրվա ընթացքում:
18. Ավարտական քննություններն անցկացվելու են տարբեր օրերին՝ փուլային կարգով՝ ելնելով ունկնդիրների թվից:
19. Ավարտական քննական հանձնաժողովը կազմված է լինելու նախագահից, նրա տեղակալից, քարտուղարից և հանձնաժողովի անդամներից: Ավարտական քննական հանձնաժողովի նախագահ նշանակվելու է Արդարադատության նախարարության ներկայացուցիչներից մեկը:
20. Ավարտական քննական հանձնաժողովը գնահատելու է մասնագիտական պատրաստում անցած անձի գիտելիքները՝ Կրթության, գիտության, մշակույթի և սպորտի նախարարի կողմից հաստատված չափորոշիչների հիման վրա Արդարադատության նախարարի հաստատված գնահատման համակարգով, որի արդյունքում դրական գնահատական ստացած անձինք անցնելու են ստաժավորում քրեակատարողական հիմնարկներից մեկում:
21. Ավարտական քննության օրը հարգելի պատճառով չներկայացած կամ քննության արդյունքներում դրական (անցողիկ) շեմից մեկ հինգերրորդի տատանմամբ չանցած ունկնդիրների համար կազմակերպվում է լրացուցիչ քննություն:
22. **Ստաժավորման կազմակերպումը և արդյունքների ամփոփումը**
23. Ավարտական քննությունները դրական հանձնած ունկնդիրները՝ քրեակատարողական ծառայության ղեկավարի իրավական ակտով, տարբեր քրեկատարողական հիմնարկներում մասնակցելու են ստաժավորման՝ հաստատված ցանկին համապատասխան:
24. Ստաժավորման տևողությունը 20 աշխատանքային օր է, որի ընթացքում ունկնդիրն իր տեսական գիտելիքները և հմտությունները փորձելու է ներդնել, կիրառել և կատարելագործել գործնական աշխատանքում:
25. Ստաժավորման ընթացքում առնվազն 2 անգամ կազմակերպվելու է հերթապահություն:
26. Ունկնդրի ստաժավորման պատասխանատուն յուրաքանչյուր քրեակատարողական հիմնարկի պետն է, որը պարտավոր է՝
27. հրամանով սահմանել ստաժավորման ստորաբաժանումները (ստաժավորվողը պետք է ստաժավորում անցնի քրեակատարողական հիմնարկի թե՛ անվտանգության ապահովման, թե՛ պահպանության ապահովման կառուցվածքային ստորաբաժանումներում), հաստատել ստաժավորման անհատական պլանը և նշանակել ստաժավորման ղեկավար,
28. հսկողություն սահմանել ստաժավորման ղեկավարի և ստաժավորվողի աշխատանքների նկատմամբ,
29. ստաժավորման ավարտից հետո ստաժավորվողի հետ անցկացնել հարցազրույց և կազմել բնութագիր՝ քրեակատարողական ծառայողին ներկայացվող գիտելիքներին և հմտությունների համապատասխանելու կամ չհամապատասխանելու վերաբերյալ՝ հիմք ընդունելով ստաժավորման ընթացքում նրա կատարված աշխատանքի բնույթը, ծավալը, կատարողականությունը, պարտականությունների կատարման առանձնահատկությունները և այլ հանգամանքներ,
30. ներկայացնել բնութագրերը քրեակատարողական ծառայությանը:
31. Ստաժավորման ավարտին ստաժավորվող անձանց բնութագրերը քննարկվելու և ամփոփվելու են Ավարտական քննական հանձնաժողովի կողմից: Ավարտական քննական հանձնաժողովը կաշկանդված չէ քրեակատարողական հիմնարկի պետի կողմից տրված բնութագրով, և կարող է պահանջել լրացուցիչ տեղեկություններ կամ մեկնաբանություններ բնութագրում նշված հանգամանքների կամ ստաժավորման ընթացքում կատարված աշխատանքների վերաբերյալ:
32. Քրեակատարողական ծառայողին ներկայացվող գիտելիքների և հմտությունների համապատասխանության դեպքում ունկնդրի տվյալները ներառվում են մասնագիտական պատրաստումն ավարտած անձանց ցանկի մեջ:
33. Ստաժավորումն անցած և քրեակատարողական ծառայողին ներկայացվող գիտելիքների և հմտությունների համապատասխանելու դեպքում անձինք համարվում են մասնագիտական պատրաստումն անցած Արդարադատության նախարարի կողմից մասնագիտական պատրաստումն ավարտած անձանց ցանկը հաստատելու օրը:
34. **Ավարտական վկայականների տրամադրումը և պաշտոնի նշանակումը**
35. Արդարադատության նախարարի կողմից մասնագիտական պատրաստումն ավարտած անձանց ցանկում ներառված անձինք ցանկը հաստատող հրամանն ուժի մեջ մտնելուց հետո տանսօրյա ընթացքում ստանում են ավարտական վկայականներ և նշանակվում են որպես քրեակատարողական ծառայող՝ ներառվելով քրեակատարողական ծառայության պաշտոնների համապատասխան խմբերում՝ ելնելով նրանց կրթությունից և այլ պահանջներից, որոնք ներկայացվում են քրեակատարողական ծառայողների պաշտոններին:
36. Քրեակատարողական ծառայության պաշտոնի նշանակման համար դասընթացի ընթացքում ունկնդրի առաջադիմությունը և ստաժավորման ընթացքում նրան տրված բնութագիրը կարող են հաշվի առնվել՝ հավասար այլ պայմանների դեպքում:
37. **Անվտանգային համակարգի ղեկավար պաշտոններ զբաղեցնելու համար մասնագիտական պատրաստման առանձնահատկությունները**
38. Անվտանգային համակարգի ղեկավար պաշտոններ զբաղեցնելու համար մրցույթը հայտարարվում է սույն Հավելվածով նախատեսված մրցույթից առանձին, որին կարող են մասնակցել «Քրեակատարողական ծառայության մասին» օրենքով բաժնի պետի, պետի տեղակալի կամ հերթապահ պատասխանատուի պաշտոնների համար ներկայացվող պահանջներին բավարարող քաղաքացիները:
39. Անվտանգային համակարգի ղեկավար պաշտոններ զբաղեցնելու համար մրցույթն իրականացվում է փաստաթղթերի ուսումնասիրության և բարեվարքության ստուգման, ինչպես նաև հարցազրույցի միջոցով, որի արդյունքներով որոշվելու է անձի մասնակցությունն ուսումնական դասընթացին:
40. Անվտանգային համակարգի ղեկավար պաշտոններ զբաղեցնելու համար մրցույթն հաղթահարած անձինք ներգրավվում են մասնագիտական մեկամսյա դասընթացներին, որոնց ընթացքում բացի սույն Հավելվածի 27-րդ կետով նախատեսվախծ դասընթացներից դասավանդվելու է նաև անձնակազմի և սրթեսի կառավարման վերաբերյալ դասընթացներ:
41. Անվտանգային համակարգի ղեկավար պաշտոններ զբաղեցնելու համար մրցույթն հաղթահարած անձանց մասնագիտական պատրաստման դասընթացի տևողությունը 180 ակադեմիական ժամ է՝ շաբաթական 5 աշխատանքային օրով:
42. Անվտանգային համակարգի ղեկավար պաշտոններ զբաղեցնելու համար ուսումնական դասընթացների և ավարտական քննությունների կազմակերպումը, ինչպես նաև այլ իրավակարգավորումներն իրականացվում են ընդհանուր կարգով:
43. **Անցումային դրույթներ**
44. Քրեակատարողական ծառայությունն ու ՊՈԱԿ-ն Արդարադատության նախարարությանը մասնագիտական պատրաստման ավարտից հետո մեկամսյա ժամկետում ներկայացնում է հաշվետվություն կատարված աշխատանքների վերաբերյալ, որի հիման վրա կատարվելու են համապատասխան առաջարկություններ՝ բարեփոխումներն առավել արդյունավետ իրականացնելու նպատակով։
45. Սույն Հավելվածի 54-րդ կետում նշված առաջարկությունները պարտադիր հաշվի են առնվում քրեակատարողական այլ հիմնարկներում Համակարգը ներդնելիս:
46. Սույն Հավելվածով նախատեսված կարգավորումները կիրառվելու են Համակարգը քրեակատարողական այլ հիմնարկներում ներդնելիս:
47. Սույն Հավելվածով չկարգավորված հարաբերությունները կարգավորվում են գործող օրենսդրությամբ:
1. Տե՛ս <https://www.gov.am/files/docs/4586.pdf>, Հավելված Կառավարության 2021 թվականի օգոստոսի 18-ի N 1363-Ա որոշման: [↑](#footnote-ref-1)
2. Տե՛ս <https://www.arlis.am/DocumentView.aspx?DocID=137161>, Հավելված N1 Կառավարության 2019 թվականի նոյեմբերի 28-ի N 1717–Լ որոշման: [↑](#footnote-ref-2)
3. <https://www.penitentiary.am/2011-%D5%A9%D5%BE%D5%A1%D5%AF%D5%A1%D5%B6%D5%AB-%D5%B6%D5%B8%D5%B5%D5%A5%D5%B4%D5%A2%D5%A5%D6%80%D5%AB-21-%D5%AB-n194-%D5%B6> [↑](#footnote-ref-3)
4. <https://www.penitentiary.am/2011-%D5%A9%D5%BE%D5%A1%D5%AF%D5%A1%D5%B6%D5%AB-%D5%B6%D5%B8%D5%B5%D5%A5%D5%B4%D5%A2%D5%A5%D6%80%D5%AB-21-%D5%AB-n195-%D5%B6> [↑](#footnote-ref-4)
5. <https://www.arlis.am/DocumentView.aspx?DocID=135007> [↑](#footnote-ref-5)
6. <https://www.arlis.am/DocumentView.aspx?DocID=152592> [↑](#footnote-ref-6)
7. <https://www.arlis.am/DocumentView.aspx?DocID=173242> [↑](#footnote-ref-7)
8. <https://www.arlis.am/DocumentView.aspx?DocID=154506> [↑](#footnote-ref-8)
9. Ենթադրվում է ներքին գործերի նախարարությունը: [↑](#footnote-ref-9)
10. <https://www.penitentiary.am/2011-%D5%A9%D5%BE%D5%A1%D5%AF%D5%A1%D5%B6%D5%AB-%D5%B6%D5%B8%D5%B5%D5%A5%D5%B4%D5%A2%D5%A5%D6%80%D5%AB-21-%D5%AB-n194-%D5%B6> [↑](#footnote-ref-10)
11. <https://www.penitentiary.am/2011-%D5%A9%D5%BE%D5%A1%D5%AF%D5%A1%D5%B6%D5%AB-%D5%B6%D5%B8%D5%B5%D5%A5%D5%B4%D5%A2%D5%A5%D6%80%D5%AB-21-%D5%AB-n195-%D5%B6> [↑](#footnote-ref-11)
12. <https://www.arlis.am/DocumentView.aspx?DocID=172348> [↑](#footnote-ref-12)
13. Տե՛ս, օրինակ, 2021 թվականի տարեկան վիճակագրությունը՝ <https://wp.unil.ch/space/files/2021/04/210330_FinalReport_SPACE_I_2020.pdf> [↑](#footnote-ref-13)
14. «Սևան» քրեակատարողական հիմնարկում առկա են նաև քրեակատարողական ծառայողներ չհանդիսացող ծառայողներ, որոնք այս հաշվարկներում ներառված չեն: [↑](#footnote-ref-14)